Il-Kunsill ta' Assoċjazzjoni UE-Turkija kellu l-54 laqgħa tiegħu nhar il-Ġimgħa, 15 ta' Marzu 2019, fi Brussell. Il-laqgħa kienet l-ewwel waħda li saret wara li tneħħa l-Istat ta' Emerġenza fit-Turkija s-sena l-oħra, u pprovdiet opportunità utli għal rieżami tar-relazzjonijiet bejn l-UE u t-Turkija u għal skambju ta' fehmiet dwar għadd ta' kwistjonijiet. Min-naħa tal-UE, il-laqgħa kienet ippreseduta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, is-Sa Federica MOGHERINI. Ħa sehem ukoll is-Sur Johannes HAHN, Kummissarju Ewropew għall-Politika Ewropea tal-Viċinat u n-Negozjati għat-Tkabbir. Is-Sur Mevlüt ÇAVUŞOĞLU, Ministru għall-Affarijiet Barranin u Kap Negozjatur tat-Turkija, mexxa d-delegazzjoni Torka. L-UE affermat mill-ġdid l-importanza tar-relazzjonijiet bejn l-UE u t-Turkija, pajjiż kandidat u sieħeb ewlieni u saħqet fuq l-importanza ta' djalogu miftuħ u sinċier, fil-qafas stabbilit, sabiex jiġu indirizzati l-isfidi komuni f'oqsma ta' interess komuni bħall-migrazzjoni, il-ġlieda kontra t-terroriżmu, l-enerġija, it-trasport, l-ekonomija u l-kummerċ. L-UE ssottolinjat li l-impenn dikjarat tal-gvern tat-Turkija għall-adeżjoni mal-UE jeħtieġ li jkun rifless minn riformi korrispondenti u fakkret li l-konklużjonijiet tal-Kunsill tas-26 ta' Ġunju 2018 jiddikjaraw li t-Turkija kienet qiegħda titbiegħed mill-Unjoni Ewropea u li għaldaqstant in-negozjati għall-adeżjoni fil-fatt waqfu. L-UE tenniet it-tħassib tagħha dwar ir-rigress kontinwu u tassew inkwetanti fl-oqsma tad-drittijiet fundamentali u tal-istat tad-dritt, u d-deterjorazzjoni tal-indipendenza u l-funzjonament tal-ġudikatura. F'dan ir-rigward, l-UE esprimiet li qed tistenna li t-Turkija tiżgura li l-pjanijiet li għandha għar-riforma ġudizzjarja jitwettqu f'konformità mal-istandards tal-UE u tal-Kunsill tal-Ewropa. L-UE ddeplorat ukoll il-pressjoni dejjem tikber li qed tħabbat wiċċha magħha s-soċjetà ċivili, kif intwera lejn l-aħħar ta' Frar meta ġew akkużati sittax-il attivist prominenti, u ddikjarat it-tħassib tagħha dwar l-ispazju li qed jiċkien għas-soċjetà ċivili, speċjalment minħabba arresti mifruxa, fosthom ta' ġurnalisti, u l-projbizzjonijiet rikorrenti fuq dimostrazzjonijiet u tipi oħra ta' miġemgħat. L-UE tappella lit-Turkija biex b'mod urġenti treġġa' lura l-miżuri kollha li għandhom impatt negattiv fuq l-indipendenza tal-ġudikatura, l-istat tad-dritt, id-drittijiet tal-bniedem u l-libertajiet fundamentali. L-UE immedjatament u bil-qawwa kkundannat it-tentattiv ta' kolp ta' stat tal-15 ta' Lulju. L-UE tissottolinja wkoll l-importanza ta' sistema ta' rimedju għal dawk milquta inġustament mill-iskala wiesgħa u n-natura kollettiva tal-miżuri li ttieħdu wara t-tentattiv ta' kolp ta' stat. L-UE faħħret ħafna l-isforzi sinifikanti tat-Turkija biex tospita madwar erba' miljun refuġjat u tindirizza l-bżonnijiet tagħhom, u ssottolinjat li l-implimentazzjoni kontinwa tad-Dikjarazzjoni UE-Turkija hija fl-interess taż-żewġ naħat u tibqa' kruċjali bil-għan li titwaqqaf il-migrazzjoni irregolari. Hija laqgħet id-djalogu politiku komprensiv u regolari bejn l-UE u t-Turkija, li jippermetti li tkompli tiġi rieżaminata firxa wiesgħa ta' kwistjonijiet ta' politika barranija ta' interess komuni, speċjalment rigward is-Sirja, l-Iraq, l-Iran, il-Proċess ta' Paċi tal-Lvant Nofsani, il-Libja, u s-sitwazzjoni fil-Golf. L-UE ssottolinjat li t-Turkija għandha rwol importanti x'taqdi u responsabbiltà x'terfa' fir-reġjun b'mod ġenerali, u li d-djalogu , il-kooperazzjoni u l-allinjament imsaħħa fir-rigward tal-kwistjonijiet ta' politika barranija huma kruċjali. L-UE tenniet ukoll il-pożizzjoni tagħha dwar relazzjonijiet tajba bejn il-pajjiżi ġirien, billi fakkret fil-konklużjonijiet tal-Kunsill Ewropew ta' Marzu 2018 dwar il-Lvant tal-Mediterran u l-Baħar Eġew, u esprimiet it-tħassib serju tagħha dwar l-istqarrijiet reċenti min-Turkija fir-rigward tal-attivitajiet ippjanati ta' tħaffir fiż-Żona Ekonomika Esklużiva ta' Ċipru. L-UE tilqa' l-isforzi tan-NU biex jissoktaw in-negozjati għar-riunifikazzjoni ta' Ċipru, u fakkret li għadu kruċjali li t-Turkija tieħu l-impenn u tikkontribwixxi għall-proċess u għal soluzzjoni ġusta, komprensiva u vijabbli fi ħdan il-qafas tan-NU, f'konformità mar-riżoluzzjonijiet tal-KSNU u skont il-prinċipji tal-UE u l-acquis tal-UE. It-Turkija hija sieħeb kummerċjali importanti għall-UE u l-UE tafferma mill-ġdid li r-rabtiet ekonomiċi bejn it-Turkija u l-UE huma b'saħħithom. Filwaqt li nnutat l-isfidi li qed tħabbat wiċċha magħhom l-ekonomija tat-Turkija, l-UE enfasizzat li l-vulnerabbiltajiet magħrufa jeħtieġ li jiġu indirizzati biex jinħolqu kundizzjonijiet ekonomiċi u monetarji stabbli. Filwaqt li eżaminat ir-relazzjonijiet skont il-Ftehim ta' Assoċjazzjoni u l-Unjoni Doganali, l-UE appellat lit-Turkija biex tiżgura li l-Unjoni Doganali eżistenti taħdem b'mod nondiskriminatorju fir-rigward tal-Istati Membri kollha. L-UE fakkret ukoll fil-konklużjonijiet tal-Kunsill ta' Ġunju 2018, li jiddikjaraw li mhix prevista aktar ħidma għall-modernizzazzjoni tal-Unjoni Doganali bejn l-UE u t-Turkija. L-UE wiegħdet ukoll l-appoġġ kontinwu tagħha lit-Turkija fil-ġlieda tagħha kontra t-terroriżmu, filwaqt li enfasizzat li l-azzjonijiet kollha kontra t-terroriżmu għandhom jirrispettaw il-prinċipji tad-demokrazija, id-drittijiet tal-bniedem u d-dritt internazzjonali. L-UE ħeġġet bil-qawwa r-ritorn għal soluzzjoni politika kredibbli u inklużiva għas-sitwazzjoni fix-Xlokk, imsejsa fuq djalogu ġenwin li jwassal għal soluzzjoni politika sostnuta. Ara l-paġna tal-laqgħa